Kun fem er tilbage. Og lige om lidt dør de grise også. Siden 2002 har Bo Ritterbusch haft op mod 200 søer på sit landbrug ved Veddum ti kilometer nord for Hadsund. Men snart er det slut. De fem, der er tilbage skal også snart. slagtes. - Det er den samme årsag som alle andre. Man gider ikke mere, siger Bo Ritterbusch. Han vurderer, at hans staldbygninger ellers er i god nok stand til at have søer de næste fem-ti år. Fald på landsplan Bo Ritterbusch er ikke den eneste, der skærer ned på svineproduktionen. Det seneste kvartal er bestanden af grise på de danske landbrug faldet med 816.000. Og siden starten af sidste år er bestanden reduceret med næsten 2,5 millioner grise. Det viser nye opgørelser fra Danmarks Statistik. - Det kan jeg sagtens forstå. Hver gang der sker noget, trækker det kun den ene vej. Man tænker, der kommer noget godt, men det kommer der aldrig, siger Bo Ritterbusch om de mange kolleger, der opgiver griseavl. Det faldende antal af svin til slagtning var også blandt hovedårsagerne til, at Danish Crown-slagteriet i Sæby skal lukke . Ifølge Bo Ritterbusch er forholdene for de mange landmænd, der har grise blevet markant ringere. Det var i december, at han tog beslutningen om at skære sine svin væk. - Det var dråben, da Venstre kom med i regeringen, og jeg så regeringsgrundlaget. Det aftryk der skal hjælpe landbruget ledte jeg længe efter, siger Bo Ritterbusch. Samtidig har de danske landmænd fået lavere priser end kollegaerne i nabolandene. - Vi havde strømpriser på 3-4 kroner og Danish Crown kunne ikke matche resten af Europa og priserne var fem kroner mere per kilo. - Folk er måske ramt af at være opgivende, og så kan det også være lige meget, siger Bo Ritterbusch. Fremover vil Bo Ritterbusch i stedet have fokus på sin planteavl. - Jeg gider ikke gå og brokke mig. Det er livet for godt til, så jeg stopper bare med at lave grise. Jeg skal nok klare mig, siger Bo Ritterbusch.

Opsummering:
Siden begyndelsen af 2022 er bestanden af grise i dansk landbrug reduceret med 2,5 millioner.